ઉનાળામાં સ્કિનના પ્રૉબ્લેમથી બચવા માટે સનસ્ક્રીન સિવાય બીજો કોઈ સારો ઑપ્શન નથી. સનસ્ક્રીનને નૉર્મલી ફેસ પર લગાડીએ છીએ, પણ એને શરીરના દરેકેદરેક ભાગ પર લગાવવું જરૂરી છે, કેમ કે સૂર્યકિરણો શરીરના દરેક ભાગને અસર કરે છે. સનસ્ક્રીન લેતી વખતે એ વાતનું ધ્યાન રાખવું કે સનસ્ક્રીનમાં સન પ્રોટેક્શન ફૅક્ટર (SPF) વધુ એટલે કે મિનિમમ ૩૦ હોવું જોઈએ. એ સિવાય સનસ્ક્રીન વાપરતી વખતે એ પણ ધ્યાન રાખવું જરૂરી છે કે સનસ્ક્રીન બ્રૉડ સ્પેક્ટ્રમવાળી હોવી જોઈએ. બ્રૉડ સ્પેક્ટ્રમ એટલે શું? મુલુંડમાં પોતાનું ક્લિનિક ધરાવતાં ડર્મેટોલૉજિસ્ટ માધુરી અગ્રવાલ કહે છે, ‘બ્રૉડ સ્પેક્ટ્રમ એટલે સનસ્ક્રીનમાં SPFથી વધારે UV-a અને UV-b કિરણોથી પ્રોટેક્શન આપતાં તત્વો હોવાં જોઈએ. આ સૂર્યકિરણના પ્રકાર છે જે આપણા શરીરને નુકસાન પહોંચાડે છે. પહેલાંની સનસ્ક્રીન માત્ર UV-bથી પ્રોટેક્ટ કરતી હતી. એટલે UV-aથી જે મહત્વનું ડૅમેજ થતું હતું એની સામે પ્રોટેક્શન નહોતું મળતું પણ હવે એવી સનસ્ક્રીન આવે છે જેમાં આ બન્ને કવર થાય છે અને આ કિરણો સ્કિનને નુકસાન પહોંચાડતાં નથી.’